Protesgeweld in Dunoon veroordeel, skade beloop moontlik miljoeneDie protesaksie duur sedert Donderdag in Dunoon, Milnerton en Joe Slovo. (Foto: Twitter) Felicity Purchase, Kaapstad se burgemeesterskomiteelid vir vervoer en stedelike ontwikkeling, het vandeesweek se gewelddadige protesaksie in Dunoon, Milnerton en Joe Slovo skerp veroordeel. “Daar is geen regverdiging vir die vandalisme en woede wat gerig is op onskuldige inwoners, pendelaars, MyCiTi-personeel, stadspersoneel en ander wat hulle toevallig in hierdie gebiede tydens die betogings bevind het nie,” het sy in ŉ verklaring gesê. Purchase voer aan dat die inwoners van Dunoon en Joe Slovo veral deur die gebeure geraak is omdat hulle hul lewe gewaag het om die afgelope paar dae by die werk, skool en ander bestemmings te kom. Betogings het Donderdag in die Moederstad opgevlam waartydens motoriste met klippe bestook en MyCiti-busse onder meer aan die brand gesteek is. Boosdoeners het Vrydag die Phoenix-MyCiti-bushalte in Joe Slovo met klippe bestook om toegang te verkry waarna die kiosk geplunder is. Die stasie is daarna aan die brand gesteek. Hoewel niemand in die voorval beseer is nie, sal die stasie tot verdere kennisgewing gesluit wees weens die skade. ‘n Vragmotor is ook Vrydag naby Dunoon aan die brand gesteek. (Foto: Henk Kruger, ANA) “Ons kan hierdie wettelose gedrag nie aanvaar of duld nie,” het Purchase beklemtoon. Die MyCiti-bushalte in Dunoon het ook vandeesweek deurgeloop hoewel dit reeds gesluit was nadat dit ŉ paar jaar gelede deur vandale beskadig is. “Daar is niks meer oor om te skend nie,” het Purchase gesê. “Ons sal die koste van die skade deeglik beoordeel sodra die situasie gestabiliseer het. Ons sal waarskynlik miljoene rande benodig om die infrastruktuur te vervang en te herstel. Dit sal ook maande duur om die herstelwerk te doen. Pendelaars sal ongelukkig daartydens nie die geriewe kan gebruik nie.” Die Stad het ook ŉ strafregtelike klag aanhangig gemaak en identifiseer tans boosdoeners wat gedurende die chaos op kringtelevisie vasgevang is. “Ons moet sterk optree teen diegene wat verantwoordelik is vir die geweld, vandalisme en skade,” het sy gesê. Luidens die verklaring monitor die polisie die gebiede wat geraak is deur die protesaksie. Die Sanddrift-MyCiTi-stasie is ook as voorsorgmaatreël gesluit en MyCiTi-roetes 261, 262 en 260 is tot verdere kennisgewing opgeskort. Busse wat gebruik maak van roete T03 sal van Omuramba na Century City via Montaguerylaan afwyk. Verdere afwykings sluit die T01- en T04-busse in wat reeds by Potsdam- en Killarney-stasie draai. Albei stasies sal tot verdere kennisgewing gesluit bly.